《清风楼歌》
明代·李昱

君不见义乌门东头，上有百尺屹立之飞楼。雕檐棱层象纬逼，画栋缥渺烟云浮。

桓桓徐将军，志气非常俦。登城览形胜，构此壮观东南州。

楼中班陪尽鹓鹭，楼下队列皆貔貅。是时新雨馀，六月如高秋。

炎埃一点飞不到，但觉清风四座来飕飕。将军手挥白羽扇，身著紫绮裘。

栏干十二倚霄汉，无边景物归冥搜。东观覆釜山，气蒸紫翠暖欲流。

北望芙蓉峰，锦绣五色攒空周。西有长空倒影之飞樯，铁梁下镇苍精虬。

南有芳草连天之旷野，但见飞骑来往秋。狝而春蒐杨云旗𡒄霜，矛祷太乙擒蚩尤。

鱼丽排空金组甲，龙泉尽制铜华缑。阵前猛士力如虎，一一尽戴银兜鍪。

将军登楼长啸破强敌，自与文士相旋周。清谈动玉麈，拂袖挥银钩。

投壶矢铮铮，雅歌韵悠悠。庾公清兴不可及，将军豪思真堪侔。

我来登危梯，抚掌落日惊沙鸥。坐觉清风起蘋末，醉来诗句生沧洲。

将军清风解炎热，亦如南薰群动皆歌讴。清风之楼信千载，清风之名千载无时休。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。